<classify> WAZIRI Mkuu, Kassim Majaliwa ametembelea mradi wa nyumba unaojengwa kwa ubia kati ya Shirika la Hifadhi ya Jamii NSSF na Kampuni ya Azimio Housing Estate Limited katika eneo la Dege Beach Kigamboni na kutamka kuwa amesikitishwa na uharibifu wa mali na wizi unaoendelea kwenye eneo hilo. Amewaagiza Mkurugenzi Mkuu wa NSSF, William Erio na Mkurugenzi wa Mkuu Kampuni ya Azimio Housing Estate Limited, Mohammed Iqbal wakutane na Kamishna Mkuu wa Mamlaka ya Mapato Tanzania TRA, Charles Kichere ili wajadiliane namna ya kudhibiti wizi na kuimarisha ulinzi. Waziri Mkuu alitembelea eneo la mradi huo juzi jioni ambako baada ya kufika eneo ambalo linajengwa nyumba zaidi ya 7,000, alionesha kusikitishwa na uharibifu wa mali na wizi unaoendelea na kutoa maagizo kwa wahusika. Kuna mpango gani wa ulinzi wa mali hapa, mali zinaendelea kuibwa, tutakuja kuanza ujenzi hapa na kukuta hakuna mali hata moja. Ulinzi lazima uimarishwe pande zote mbili za mradi huu eneo la ujenzi na eneo la kuhifadhia vifaa vya ujenzi, alisema Majaliwa. Kwa upande wake, Mkurugenzi Mkuu wa NSSF, Erio alimuahidi Waziri Mkuu atahakikisha wanakutana na Kamishna wa TRA na Mkurugenzi Mkuu wa Kampuni ya Azimio ili kujadiliana namna ya kuimarisha ulinzi na kutatua changamoto ya wizi wa mali unaoendelea katika eneo hilo. Mkataba kati ya NSSF na Azimio Housing Estate Limited AHEL ulisainiwa mwaka 2012 na kuanzisha Kampuni Hodhi ya Hifadhi Builders ambapo AHEL ilikuwa na asilimia 55 na NSSF asilimia 45. Katika asilimia 55 za AHEL, asilimia 20 ni ardhi iliyotoa kwenye mradi na asilimia 35 angetakiwa kuweka fedha taslimu. Mradi ulihusisha ujenzi wa nyumba 7,460 ambapo jumla ya gharama za mradi zilikadiriwa kuwa Dola za Marekani 653,436,675 ambazo kati yake ujenzi ungegharimu dola 544,530,562 wakati gharama za ardhi zingekuwa dola 108,906,113. Kwa fedha za Tanzania mradi pamoja na ardhi ungegharimu Sh trilioni 1.5. Hadi kufikia Juni 2018, NSSF walishailipa Hifadhi Builders dola 133,838,662.2 kama mchango wake kwenye ujenzi wa mradi huo ambazo ni sawa na Sh bilioni 305.8 wakati Azimio ikitoa dola 5,500,000 sawa na Sh bilioni 12.6 tu.  <topic>: kitaifa 